Nakon što je dan ranije trener „modrih” Nenad Bjelica kao prvi od nekog iz Dinama priznao da se „radi na transferu Danija Olma”, uoči subotnje pripremne utakmice protiv Slovackog u Rovinju sastali su se sportski direktor „modrih” Zoran Mamić. vezist Dani Olmo i njegov zastupnik Andy Bara. Dakako, tema je bila transfer 21-godišnjeg španjolskog reprezentativca u AC Milan, ali nema „bijelog dima”, rezultat razgovora je „time out”, a svi su se suzdržali od službenih izjava.

Neslužbeno, Zoran Mamić je na sastanku u hotelskoj sobi Bari i Olmu ponovio da su se Dinamo i Milan dogovorili i da je potez na njima, odnosno Daniju. Nakon pola sata su se spustili u lobby, Bara je otišao doma, Mamić produžio kroz garažu na ručak u grad. Danija smo, pak, presreli na stubama, nije htio ništa izjavljivati, ali „off the record”, razmislit će o transferu u Milan, jer ima i drugih opcija, čeka ponude iz njemačke Bundeslige, koju smatra idealnom za svoj daljnji razvoj, a definitivno ne kani potpisati novi petogodišnji ugovor s „modrima”.

Olmo se premišlja je li Milan prava opcija s obzirom na to da „rossoneri” nagodinu neće igrati Ligu prvaka, vjerojatno će se mijenjati i trener, dolazit će još novih igrača, no intrigira ga da ga želi Zvone Boban, koji će mu tamo kao „direktor nogometa” sigurno čuvati leđa. Na sastanku nije bilo govora da Olma želi i novi trener Monaca Roberto Moreno, donedavni v.d. izbornika Španjolske, pod kojim je Dani debitirao za „La Roju”. Navodno njegovi zastupnici čekaju u ponudu Red Bull Leipziga i Bayer Leverkusena. Oni platežno najmoćniji klubovi, engleski, dosad se nisu javili...

Inače, Bara je u petak kasno navečer stigao u hotel Lone, bazu „modrih” na rovinjskim pripremama. Ujutro je demantirao da „Olmovi zastupnici traže proviziju od 7 milijuna eura i postotak od sljedećeg transfera”. Od svojih izvora iz Milana, pak, saznali smo samo da „obitelj traži previše”. Činjenica je da su si Zvone Boban i Zoran Mamić prošli tjedan u Milanu „dali ruke”, „rossoneri” bi platili 20 milijuna odštete u jednoj rati da Dani Olmo odmah preseli u Milanello, financijski „fair play” nije zapreka, a nije se razgovaralo ni o posudbi, pa realizaciji transfera tek na ljeto, kako pišu neki talijanski portali. Teško je procijeniti što je od svega istina, poglavito što čak i veće brojke nego hrvatski mediji objavljuju talijanski novinari specijalizirani za „mercato”.

- Ako Olmo odluči otići u Milan, to će se tako dogoditi, ja kao igračev zastupnik ne mogu spriječiti dogovor Dinama i Milana te Olma s novim klubom. Podsjećam da je Dani tako prije pet godina sam odlučio da želi iz Barcelone u Maksimir, nisam ga nagovorio ni ja niti njegov otac Miguel – izjavio nam je Bara u subotu ujutro, u društvu je bio i Olmo.

Kasnije su otišli na sastanak na kojem je Olmo zatražio „odgodu” za svoju odluku. U međuvremenu smo saznali da Gavranovića na posudbu želi Birmingham, koji je ljetos kupio Šunjića.